**Referat**

Birkerød Privatskole Birkevej 15 – 17 3460 Birkerød Tlf.: 4581 0318 Fax: 4581 0374

**Generalforsamling 2018**

Torsdag den 5.april 2018 kl. 19.30 i gymnastiksalen

**Dagsorden:**

1. Valg af dirigent
2. Bestyrelsen aflægger beretning
3. Bestyrelsen forelægger den reviderede og godkendte årsrapport til orientering
4. Skolelederens beretning
5. Valg af bestyrelsesmedlemmer
6. Valg af suppleanter
7. Behandling af indkomne forslag (udgår)
8. Eventuelt

Bestyrelsesformanden bød velkommen og gennemgik generalforsamlingens dagsorden.

**Ad 1. Valg af dirigent og referent**

Martin Kyst blev valgt som dirigent.

Per Mortensen blev valgt som referent.

Bestyrelsen præsenterede herefter sig selv.

Dirigenten startede med at konstatere at generalforsamlingen var lovligt indkaldt.

**Ad 2. Bestyrelsens beretning blev gennemgået af formand Lars Stibius**

Vi kan konstatere, at der stadig er god søgning til skolen. Sidst vi skulle indgive elevtal til ministeriet var der 393 elever på skolen. Der er generelt en god balance i skolens økonomi og bestyrelsen er tilfredse med den økonomistyring, der finder sted på skolen.

Bestyrelsen lægger vægt på, at skolens medarbejdere udvikler sig fagligt, og det skal til stadighed være et område som skolen skal have fokus på. Det er vigtigt i forhold til elevernes læring og udvikling.

På Birkerød Privatskole tager vi vores rimelige andel af børn, som har særlige udfordringer, og vi gør hvad vi kan for de børn på vores skole, der har særlige behov. Vi gør generelt en stor indsats for alle vores elever.

I gennem en årrække er der på skolen arbejdet med at styrke lærere og elevers relationskompetencer. Til dette arbejde har vi fået hjælp af ekstern konsulent Pia Beck Rydahl. Dette forløb er i høj grad kommet i stand i kraft af et sponsorat fra et forældrepar. Det er bestyrelsen meget taknemmelig for.

Der er til stadighed fokus på opdatering af skolens bygningsmasse. Lokalplanerne i området er desværre således, at vi ikke har mulighed for at opkøbe naboejendomme og bruge dem til skoledrift og vi har heller ikke mulighed for at udvide kvadratmeterantallet internt på skolens matrikel.

Generelt er det bestyrelsens indtryk at vi har en god og velfungerende skole.

Lars Stibius beskrev herefter nogle af bestyrelsens aktiviteter det seneste år:

* Bestyrelsen har gjort en stor indsats for at få bedre styr på trafikken rundt om skolen. Især fremhæves bestyrelsesmedlem Henrik Andersens store indsats med at få kommunen i tale i forhold til sikring af skolevejene i nærheden af skolen.
* Renoveringen af gymnastiksalen skulle have været gennemført i sommeren 2017, men kontrakten, der var indgået med den daværende entreprenør var vi desværre nødt til at ophæve pga. manglende tillid til entreprenøren fra skolens side. Der blev indgået et forlig for at vi kunne komme ud af kontrakten.
* Skolens SFO er blevet fuldt renoveret efter en vandskade i efteråret 2017.
* Bestyrelsen har nedsat et brandingudvalg, som bl.a. har gennemført en loyalitetsundersøgelse blandt skolens forældrekreds. Undersøgelsen viser generelt en ret høj forældretilfredshed med skolen.
* Bestyrelsen har deltaget i en del forældremøder i løbet af året for at orientere om bestyrelsens arbejde.
* Bestyrelsen har for nylig igangsat arbejdet med at finde en ny skoleleder med hjælp fra en ekstern rekrutteringskonsulent.
* Der har været et kontinuerligt fokus på skolens økonomi, for at sikre en god og stabil drift af skolen.
* Planlægning og projektering af kommende renovering af gymnastiksal til ca. 5.mio kr.
* Indledende planlægning og projektering af kommende større udgiftsposter:
* Renovering af kælder
* Renovering af to små skolegårde (ønske)
* Etablering af udluftning af resterende klasselokaler
* Samlet estimat er i alt på ca. 2,0 mio. kr.

Dirigenten konstaterede herefter, at beretningen var blevet aflagt og godkendt af forsamlingen.

**Ad 3. Den reviderede og godkendte årsrapport gennemgås af formanden**

Vi har indtægter for ca. 30 mio. kr. og omkostninger vedr. drift for i alt ca. 29 mio. kr. Af disse driftsomkostninger udgør lønomkostninger til skolens medarbejdere ca. 23 mio. kr.

Skolens driftsresultat er på 953.000 kr. Der er et minus på finansielle poster på 1,9 mio., hvilket skyldes kurstab i forbindelse med en større omlægning af skolens lån. Pga. dette er skolens resultat efter finansielle poster på minus 969.000 kr.

Dirigenten konstaterede, at årsregnskabet blev fremlagt for forsamlingen og efterfølgende godkendt.

**Ad 4. Skoleleder Susanne Frey aflagde sin årsberetning**

Skolens værdigrundlag har været det samme på skolen gennem en del år, men det vurderes selvfølgelig løbende og justeres.

Der er sket rigtig meget i 2017, og man kan blive overrasket, når man kigger tilbage på året, der er gået.

Først en tak til alle forældre og medarbejdere for et godt samarbejde. Det er dejligt at stå i spidsen for en skole, hvor medarbejdere udviser et stort engagement og arbejdsglæde.

Skolens administration er skolens hjerte. Administrationen består af to mennesker, som løser deres opgave over al forventning og som i høj grad er med til at få skolen til at fungere i hverdagen.

Nyt fra personalefronten: Ingelise Semark har i dette skoleår ikke haft undervisning på skolen, men udelukkende løst administrative opgaver for skolen. Ingelise har valgt at forlade skolen helt til sommer.

I stedet for Ingelise har vi ansat Sandra Christensen som ny naturfagslærer fra 1.august 2017.

Vi har i efteråret ansat Per Halling som ny pedel. Per er ansat som fuldtidspedel for at Johan Luth-Svan kunne bruge mere tid i musikskolen som trommelærer. Per og Johan udgør fremover skolens velfungerende pedelteam.

Vi har ansat Mette Hummel som pædagogisk afdelingsleder pr. 1.marts 2018, og hun er nu indtrådt i vores ledelsesteam.

Selv har jeg jo valgt at gå på pension pr. 1/7 2018 da jeg har brug for at foretage en opbremsning i mit liv. Jeg har haft 13 rigtig gode år på skolen, som jeg meget gerne vil sige alle tak for.

Musikskolen vil i dette skoleår afholde en forårsfestival som afløser for den traditionelle forårskoncert.

Der er rigtig god søgning til skolen hvilket er rigtig skønt. Dog har vi stadig et par ledige pladser til vores kommende mini-sfo, som starter 1.maj 2018. I mini-sfo får børnene nogle fælles oplevelser som de skal bygge deres videre skolegang og sociale samvær på.

Gymnastiksalsprojektet er helt på skinner og forventes i gangsat inden sommerferien.

Kælderprojektet har desværre trukket ud pga. lang sagsbehandlingstid i kommunen. Vi har netop modtaget byggetilladelse fra kommunen, hvor der dog er visse forbehold, som vores eksterne rådgiver nu er gået i gang med at undersøge konsekvenserne af.

Det er planen, at der skal indrettes et krea-rum i kælderen og at det nuværende billedkunst i hovedbygningen i stedet indrettes til mediatek til glæde for alle skolens elever.

Skolens SFO er blevet gennemrenoveret, og det er blevet rigtig godt.

Skolen har tre gange i det forløbne år haft besøg af vores tilsynsførende Karsten Petersen. Karsten har overværet meget forskelligt undervisning på skolen samt har gennemført interviews af elever og medarbejdere. Karsten har netop i dag tilsendt os sin tilsynsrapport, som tegner et yderst positivt billede af skolen og dens evne til at skabe læring og trivsel.

I årets løb:

7.klasserne har gennemført musicalen ”Skatteøen”, hvilket var en stor succes.

6.klasserne laver elevrestaurant to fredage i april, hvor eleverne yder en kæmpe indsats for ikke at tale om deres madkundskabslærer Yves Tra Bi, som lægger en kæmpe indsats for dagen.

Jul i Birkeby blev gennemført i uge 49 i 2017. Det er altid en stor oplevelse at se skolen blive omdannet til et minisamfund og alle elever får meget læring ud af det.

Der er blevet afholdt gallafest for 8. og 9.klasser, som er en aften hvor der festes og hvor fællesskabet er i fokus.

Skolekoncerter er begivenheder der vender tilbage hvert år. Der afholdes hvert år en skolekoncert for hvert trin.

Skolernes sangdag lige før påskeferien er også en dag vi altid deltager i.

Som noget særligt for vores skole gennemfører lærer Ole Gregersen hvert år førstehjælpskurser for både elever og medarbejdere.

6.klasser er også i år ansvarlige for at være legepatrulje i skolegården.

Mette Hummel etablerer hvert år samtalegrupper for børn, hvis forældre er blevet skilt. Disse grupper er et tilbud, som benyttes af en del børn på skolen.

Fra 1.januar 2018 har vi etableret ”Klub Bøgen” for vores 4.klasser. Klubben styres af Kim Filtenborg og Caroline Petersen, og der er 30 børn tilmeldte. Efter sommerferien udvides klubtilbuddet således at klubben fremadrettet er et tilbud for 4. og 5.klasse.

Vi har også i år haft mulighed for at have Pia Beck Rydahl tilknyttet skolen som ekstern konsulent. Pia har arbejdet med elevers og medarbejderes relationskompetencer. Dette arbejde har medvirket til at styrke mange elevers selvværd og er medvirkende til at sætte fokus på betydningen af nærvær.

Personalet har i september være på en virkelig god teambuildingdag med firmaet CoastZone. Temaet for dagen var at styrke fokus på at hjælpe hinanden til at blive bedre og i det hele taget styrke sammenholdet i medarbejdergruppen.

Skolens personale er meget ivrige efter at komme på efteruddannelse, og er i det hele taget meget interesserede i at lære nyt og blive klogere. Det skal altid prioriteres.

Vi har i det hele taget en dejlig skole som vi skal bevare og passe på.

Forsamlingen havde følgende spørgsmål til skolelederens beretning.

Spørgsmål fra salen: Er der truffet beslutning på at udvide skolens elevtal til en fuldt to sporet skole?

SF: Vi er gang med at undersøge mulighederne for at finde plads på skolen til de to klasser der mangler for at blive fuldt to-sporet. Det betyder meget for børnene at have en parallelklasse og for skolens dynamik i det hele taget. Vi arbejder på at finde løsninger internt bl.a. overvejes det at inddrage dele af skolens SFO som klasseværelse om formiddagen.

**Ad 5. Valg af bestyrelsesmedlemmer**

Forslag fra dirigenten om at slå punkt 5 og 6 sammen. Forslaget blev vedtaget.

Bestyrelsen består inden generalforsamlingen af: Lars Stibius (genopstiller ikke), Peter Liengaard (genopstiller ikke), Henrik Andersen (genopstiller ikke), Lasse Elbrønd Skovgaard (genopstiller), Vacant (suppl.), Kent Bredahl (ikke på valg), Diana Dodensig (ikke på valg)

På forhånd har fire kandidater tilkendegivet deres kandidatur. Det drejer sig om Casper Astrup, Søren Gjevert Pedersen, Rasmus Nelund, Jacob Ørting.

Der var ikke yderligere kandidater i salen, som ønskede at stille op til bestyrelsen.

Dirigenten konstaterede herefter, at den fremtidige bestyrelse kommer til at bestå af: Kent Bredahl, Diana Dodensig, Lasse Elbrønd Skovgaard, Rasmus Nelund og Casper Astrup.

Bestyrelsessuppleanter er: Søren Gjevert Pedersen, Jacob Ørting

**Ad 6. Valg af suppleanter**

Behandlet under punkt 5.

**Ad 7. Indkomne forslag**

Punktet udgår, da der ikke er indkommet forslag.

**Ad 8. Eventuelt**

Tak fra formanden til skolens medarbejdere. En særlig tak og beundring for Susanne Freys indsats og engagement gennem årene.

Orientering om skolepenge:

Bestyrelsen har vedtaget at differentiere skolepengene, så det fremadrettet koster lidt mere at have et barn i udskolingen (75 kr.) end et barn i indskolingen. Differentieringen bliver indfaset over et par skoleår.

Susanne Frey siger tak til Lars Stibius for indsatsen som formand og tak til de øvrige afgående bestyrelsesmedlemmer Peter Liengaard og Henrik Andersen.

Tak til dirigenten for indsatsen.

**\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_**

Martin Kyst Lars Stibius

dirigent bestyrelsesformand